Leto so sebou prináša množstvo krásnych zážitkov v podobe napusteného bazéna či čistého a príjemného mora. Naša generácia je už prirodzene zvyknutá na prítomnosť elektroniky a mnohí z nás nespravia ani jediný krok bez svojho mobilu či prehrávača hudby. Počas leta je však elektronika v ohrození, pretože často sa nevyhne pádu do vody, ktorá pre ňu predstavuje nepriateľa.
Čistá voda v niektorých prípadoch problémom nebýva a často stačí nechať elektroniku prirodzene vyschnúť. Problémom je morská voda či voda s obsahom chlóru, ktorá pri vyparovaní zanecháva v elektronike za sebou stopy v podobe zaschnutých solí. Aká je šanca zachrániť namočenú elektroniku?
Je ryža mýtus?
Jednou z najčastejších rád je umiestnenie namočenej elektroniky do misky s ryžou. Ryža je mimoriadne savý materiál, ktorý by mal dostať z elektroniky vodu, avšak je to len povera. Prvou pomocou pri utopení elektroniky je okamžité vybratie SIM karty a batérie, ktorá je riziková a môže spôsobiť skrat. Potom sa snažte všetku vodu z prístroja odstrániť – veľmi dobrými a savými pomocníkmi sú buničina alebo pleťové tampóny, ktoré na rozdiel od ryže nezanechajú v elektronike zbytočný prach.
Mobil mi spadol do mora. Čo teraz?
Ak ste svojho technologického pomocníka utopili v slanej vode tak je situácia trochu komplikovanejšia. Opäť platí bod číslo jedna o okamžitom vybratí SIM karty a batérie, ale okrem toho musíte svoju elektroniku opláchnuť aj tečúcou sladkou vodou, ktorá odstráni všetku soľ, ktorá sa do zariadenia dostala. V oboch prípadoch nechajte zariadenie schnúť približne 48 hodín a potom do neho vložte batériu, SIM kartu a skúste spustiť. Ak nefunguje, poslednou možnou voľbou je návšteva servisu, v ktorom skúsení profesionáli možno ešte nájdu možnosť ako vašej elektronike pomôcť.
Neverte všetkému, čo nájdete na internete
Internetom koluje množstvo osvedčených rád ako napríklad uschnutie v miske s ryžou alebo vysušenie fénom. V týchto prípadoch však skôr svoju elektroniku poškodíte ako opäť uvediete do chodu. Preto ak vám záleží na tom, aby opäť fungovala, neskúšajte slepo rady, ktoré nefungujú.